
Gyomnövények (Chenopodium album és Datura stramonium) kompetíciós hatásának vizsgálata kukoricában

Kulcsszavak: gyomnövények; kompetíció; kukorica
A világ és hazánk legfontosabb gabonanövénye a kukorica (Zea mays L.) Magyarországon
minden évben majd 1 millió hektáros termőterülete miatt kimagasló szerepet tölt be a
termesztett kultúrák között, de az elmúlt évek aszályos időszakai rávilágítottak, hogy igenis
sebezhető kultúra, ha extrém környezeti viszonyok lépnek fel.
Kísérletem elvégzésével célom az volt, hogy két gyomfaj fehér libatop (Chenopodium
album) és csattanó maszlag (Datura stramonium) kompetíciós hatását elemezzem különböző
gyomegyedszám mellett kukoricában. Vizsgálataim során mértem, hogy ezen két gyomfaj
milyen hatást gyakorolt a kukorica vegetációs paramétereire, illetve terméseredményeire.

Kísérleti parcelláimat Hódmezővásárhely külterületén, saját családi gazdaságunktól nem
messze állítottam be, jó minőségű csernozjom minőségű talajon. A területen 2x16 parcellát
alakítottam ki, amelyik mindegyikén 4 ismétlésben állítottam be gyom kompetíciós kísérletet,
mindkét gyomfaj esetében. A gyomnövények a kukoricával együtt fejlődtek annak vetése után.
A kukoricában a nyár folyamán lemértem a vegetációs paramétereit, úgymint a
növénymagasságot, a tőátmérőt, és a levélszámot. A betakarított kukoricacsöveken pedig
lemértem a csőhosszt, csőkerületet, csőtömeget, szemek ezermagtömegét, valamint
megmértem a beltartalmi értékeket, úgymint a fehérje, - keményítő, - és olajtartalmat.

A vegetációs mérések során megállapítható volt mind a növénymagasság, mind a tőátmérő
és mind a levélszám tekintetében, hogy ezek az értékek egyre csökkentek a nagyobb
gyomborítottságú parcellákon. Megfigyelhető volt az is, hogy a csattanó maszlag által károsított
parcellákon fejlődő kukoricákon mért értékek alacsonyabbak voltak, mint a fehér libatoppal
borított parcellákon. A terméseredmények tekintetében ugyanezen trend megállapítható
miszerint az egyre nagyobb gyomborítottság egyre inkább visszavetette a kukorica
terméseredményeit, különösen a cső, - és ezermagtömeget. Beltartalmi értékek vizsgálata során
a fehérjetartalom csökkent, a keményítőtartalom némileg nőtt fokozódó gyomborítottság
esetén, az olajtartalom tekintetében pedig fehér libatop esetében némileg csökkent, míg csattanó
maszlag esetében némileg nőtt az érték.



